ምንጪ ስእሊ, KCNA መግለጺ ስእሊ, መራሒ ሰሜን ኮርያ ኪም ጆንግ ኡን ኣብ ናቑጣ ኑክሌር እዚ ኣብ ሰሜናዊ ምብራቕ ናይታ ሃገር ኣብ ዝርከብ ጎቦ ተደኲኑ ዝርከብ ነቑጣ እቲ ቀንዲ መሳለጢ ኑክሌር ናይ ሰሜን ኮርያ ምዃኑ ይግመት። እቶም ፈተነታት ኑክሌር ኣብ ጥቓ ፑንግየ-ሪ ኣብ ትሕቲ ጎቦ ማንታብ ኣብ ዝተሰርሑ ገለርያታት`ዮም ክካየዱ ጸኒሖም። ካብ 2006 ንነጀው ድማ ሽዱሽተ ፈተነታት ኑክሌር ተኻይዶም። ድሕሪ`ታ ኣብ መስከረም 2017 ዝተገብረት ናይ መወዳእታ ፈተነ ግን ተኸታተልቲ ድሕረ-ነውጺ ነቲ ነቑጣ ስለዘናወጽዎ ገለ ውሽጣዊ ክፋል ናይቲ ጎቦ ፈሪሱ ክኸውን ይኽእል`ዮ ይብሉ ፈላጣት ራዕዲ መሬት። መራሒ ሰሜን ኮርያ `(ሰሜን ኮርያውያን) ዘይሰርሑ መሳለጥያታት`ዮ ዝዓጽዉ ዘለዉ ይብሉ። እንተኾነ ግን እቶም መሳለጥያታት ኣብ ጽቡቕ ኩነታት ከምዘለዉ ክትርእይዎም ኢኹም` ከምዝበለ ሚስተር ሙን ብሰንበት ገሊጹ። እቲ ሓበሬታ ናይ`ቲ ነቑጣ ካብ ምስሊ ሳተላይትን ኣብቲ ቦታ ኣብ ዝርከቡ መሳርሕታትን ብዝተገብረ ምክትታልን`ዩ ተረኺቡ። ምህናጽ ምትእምማን ትንታነ ብልኡኽ ቢቢሲ ኣብ ኮርያ ላውራ ቢከር እዚ ብኪም ጆንግ-ኡን ዝተወስደ ተወሳኺ ኣገዳስን ትእምርታውን ስጉምቲ`ዩ። ነቲ ናይ ፑንግየ-ሪ ነቑጣ ክዓጽዎ ምዃኑ ድሮ ሓቢሩ ነይሩ`ዩ። ሕጂ ግን ካብ ደቡብ ኮርያን ኣሜሪካን ፈላጣትን ማዕከናት ዜናን ዓዲሙ ግሁድ ክገብሮ ምዃኑ ንሰበ-ስልጣን ደቡብ ኮርያ ሓቢሩ ኣሎ። ምስ ኣሜሪካ ምትእምማን ክምስረት ተስፋ ከምዘለዎ ድማ ንፕረሲደንት ሙን ሓቢርዎ`ሎ። ደቡብ ኮርያን ኣሜሪካን ንውግእ ሓውሲ-ደሴት ኮርያ ብወግዒ ከምዘኽትም እንተድኣ ገይረንኦ፡ ሃገሩ ኑክሌራዊ ኣጽዋር ክትውንን ከምዘየድልያ ድማ ገሊጹ። ኣብታ ኣብ ዶብ ናይ ክልቲኤን ኮርያታት እትርከብ ርክብ ዝተገብረላ ገዛ ክልተ ዝተፈላለየ ጊዜ (ታይም ዞን) ዘርእያ ሰዓታት ኣብ መንደቕ ተንጠልጢለን ምስ ረኣየ ልቡ ከምዝተሰብረ ገሊጹ። ሕጂ ግን እቲ ኣቆጻጽራ ሰዓት ናይ ሰሜን ኮርያ ምስቲ ናይ ደቡብ ኮርያ ሓደ ከምዝኸውን ክገብሮ`ዩ። ካልእ ዝተገብረ ስምምዕ እንታይ ነይሩ?
